15. ΒΑΣΙΛΙΚΟΝ ΔΙΑΤΑΓΜΑ υπ’ άριθ. 707 της 24 Οκτ./3 Νοεμ. 1969 (ΦΕΚ Α΄ 221) Περί παρατάσεως προθεσμίας εγγραφής εις το Ταμείον Υγείας Δικηγόρων Επαρχιών. Έχοντες υπ’ όψιν: 1.Τας διατάξεις του άρθρ. 48 (παρ. 2) του Νόμ. 4507/1966 «περί ρυθμίσεως θεμάτων τινών των Δικηγόρων, των Συμβολαιογράφων, τροποποιήσεως του Κώδικος περί Ταμείου Νομικών και άλλων τινών διατάξεων», εν συνδυασμώ προς τας τοιαύτας του άρθρ. 36 (παρ. 7) του Ν.Δ. 1/1968 «περί Υπουργικού Συμβουλίου και Υπουργείων». 2.Γνώμην του Διοικητικού Συμβουλίου του Ταμείου Υγείας Δικηγόρων Επαρχιών, υποβληθείσαν ημίν δια των υπ’ αριθ. 1300/25.8.69 και 1593/4.9.69 αναφορών του Ταμείου. 3.Την υπ’ αριθ. 776/1969 γνωμοδότησιν του Συμβουλίου της Επικρατείας, προτάσει του Ημετέρου επί των Κοινωνικών Υπηρεσιών Υπουργού, απεφασίσαμεν και διατάσσομεν: Άρθρον μόνον.-1.Η υπό του άρθρ. 36 (παρ. 4) του Νόμ. 4507/1966 ταχθείσα προθεσμία δια την άσκησιν του δικαιώματος εγγραφής εις το Ταμείον Υγείας Δικηγόρων Επαρχιών (παραταθείσα ήδη δια του υπ’ αριθ. 350/14.5.68 Β. Δ/τος μέχρι 30.9.68), παρατείνεται εισέτι επί έν εξάμηνον, από της δημοσιεύσεως του παρόντος εις την Εφημερίδα της Κυβερνήσεως, επί των κάτωθι κατηγοριών: α.Των ενεργώς ασκούντων την δικηγορίαν, ως προς τα μέλη της οικογενείας τούτων, επί τη καταβολή των υπό της παρ. 3 του άρθρ. 37 του Νόμ. 4507/1966 τεθεσπισμένων εισφορών. β.Των Δικολάβων, των υπηρετούντων εις περιφερείας, ων οι Δικηγορικοί Σύλλογοι υπάγονται εις το Τ.Υ.Δ.Ε. των Υποθηκοφυλάκων ως και των μελών οικογενείας τούτων επί τη καταβολή των υπό των παρ. 2 και 3 του άρθρ. 37 του Νόμ. 4507/66 προβλεπομένων εισφορών, χρονικού διαστήματος από 1.4.66 μέχρι δημοσιεύσεως του παρόντος εις την Εφημερίδα της Κυβερνήσεως, του ποσού τούτου δυναμένου να εξοφληθή εις 48 ίσας μηνιαίας δόσεις. γ.Των συνταξιούχων Δικηγόρων, Δικολάβων, Υποθηκοφυλάκων και των μελών οικογενείας τούτων ή των ορφανικών οικογενειών των υπό την προϋπόθεσιν δια τούτους ότι: (α).Προέρχονται εκ Συλλόγων και περιφερειών υπαγομένων εις το Τ.Υ.Δ.Ε. (β).Δεν πάσχουν εξ ανιάτου νοσήματος και (γ).Αποδέχονται την παρά του Ταμείου Νομικών είσπραξιν του νομίμου εκ 4% ασφαλίστρου επί της ανεκαθαρίστου αυτών συντάξεως και του χρονικού διαστήματος από 1.4.66 μέχρι της δημοσιεύσεως του παρόντος. Εις τον αυτόν επί των Κοινωνικών Υπηρεσιών Υπουργόν, ανατίθεμεν την δημοσίευσιν και εκτέλεσιν του παρόντος. 